Jerzy Koch (gebore in 1958) is 'n Poolse letterkundige, vertaler, akademikus, digter, asook professor en hoof van die Afdeling Nederlandse en Suid-Afrikaanse Studies aan die Adam Mickiewicz-universiteit in Poznań, Pole. Sy navorsing- en belangstellingsvelde sluit die Nederlandse en Vlaamse literatuur van die 19de en 20ste eeu, Afrikaanse literatuur, post-koloniale literatuur (Suid-Afrika, Suriname en die Karibiese gebied) en die kultuur van die Lae Lande en Suid-Afrika in. Hy beskik oor ondervinding in die onderrig van Nederlandse en Vlaamse literatuur, Afrikaanse literatuur, die Nederlandse/Vlaamse taal, die Afrikaanse taal, die geskiedenis, geografie en etnologie van die Nederlande en België, die geskiedenis, geografie en etnologie van Suid-Afrika en die praktyk van die vertaling van literêre werke in Pools. Hy het 'n meestersgraad in Nederlands/Vlaams en Duits, (1982, Wrocław), 'n Ph.D in Nederlandse/Vlaamse literatuur, (1991, Leuven, België), en 'n D.Litt. in Afrikaanse literatuur (2002, Wrocław) verwerf. Op 10 Oktober 2005 is die titel van professor aan hom toegeken.